用元韻答清老  其一
作者：王炎
朝代：宋

paragraphs: 巧匠胸中有全室，能文紙上無脫稿。
老禪善畫亦如是，毛錐未出意先到。
解衣盤薄小經營，驀然揮灑筆如掃。
我思詩畫本一律，衆作徒多等蟬噪。
畫手無如王右丞，一似詩中杜陵老。
正緣此老襟韻高，工拙奇常無不好。
斲輪妙處不可傳，此事難從筆端討。
由來萬法生一心，貫徹精粗無二道。